**பழனிக்கவுண்டன்புதூர்** என்பது இந்தியாவின், தமிழ்நாடு மாநிலத்தில் அமைந்துள்ள ஈரோடு மாவட்டம், நம்பியூர் வட்டாரத்தில் உள்ள எம்மாம்பூண்டி ஊராட்சிக்கு உட்பட்ட ஒரு கிராமம் ஆகும். மேலும் இக்கிராமம் நம்பியூர் ஊராட்சி ஒன்றியத்தில் அமைந்துள்ளது. இவ்வூரானது திருப்பூர் மக்களவைத் தொகுதிக்கும் கோபிச்செட்டிப்பாளையம் சட்டமன்றத் தொகுதிக்கும் உட்பட்டதாகும்.

பிற வசதிகள்
-----------

இந்த ஊரில் 5 ஆம் வகுப்பு வரை உள்ள தொடக்கப்பள்ளி மட்டுமே உள்ளது. நடுநிலை, உயர்நிலை, மேல்நிலை மற்றும் கல்லூரி படிப்புகளுக்கு வெளியூர் செல்ல வேண்டும்.

பள்ளியில் ஒரு தண்ணீர் தொட்டி அமைக்கப்பட்டுள்ளது. ஊர் மக்கள் பயன்பாட்டிற்கு ஒரு தண்ணீர் தொட்டி கட்டப்பட்டுள்ளது. பட்டத்தரசியம்மன் கோவிலில் ஒரு தண்ணீர் தொட்டி உள்ளது.

ஒரு சத்துணவு மையம் உள்ளது. இரண்டு பால் வாங்கும் நிலையங்கள் உள்ளன.

பழைய பெயர்
----------

இந்த ஊரின் பழைய பெயர் வேலம்மாள்புதூர் அல்லது வேளம்மாள்புதூர் என்று அழைக்கப்பட்டது. தற்போது பழனிக்கவுண்டன்புதூர் என்று அழைக்கப்படுகிறது. இந்த இரண்டு பெயர்களுமே புழக்கத்தில் உள்ளது.
பத்திரங்களில் பழனிக்கவுண்டன் புதூர் எனவும் பேச்சு வழக்கில் வேளலம்மாள்புதூர் எனவும் அழைக்கப்படுகிறது.

செல்லும் வழி
------------

நம்பியூரிலிருந்து எம்மாம்பூண்டி செல்லும் வழியில் இந்த ஊர் அமைந்துள்ளது. கெடாரையிலிருந்து
மேற்கேயும் மொட்டனத்திலிருந்து கிழக்கேயும், நம்பியூரிலிருந்து தெற்கேயும், எம்மாம்பூண்டியிலிருந்து வடக்கேயும் இந்த ஊர் அமைந்துள்ளது.

கோவில்கள்
---------

ஒரு மாரியம்மன் கோவில் மற்றும் இரண்டு பட்டத்தரசியம்மன் கோவிலும் உள்ளது. கோவில் ஊர் மக்களால் நிர்வாகிக்கப்பட்டு வருகின்றது. ஒரு முனியப்பன் அல்லது அண்ணன்மார் கோவிலும் உள்ளது. மேலும் சில சிறு தெய்வங்களை தோட்டத்து சாமிகளாக தனிப்பட்ட முறையில் கோவில் எதுவும் இல்லாமல் மரத்திற்கு கீழ் வைத்து வணங்குகிறார்கள். சிலர் அந்த சிறு தெய்வத்திற்கு கோழி (சாவல்) அறுத்தல், ஆடு (கிடாய்) வெட்டுதல் போன்றவற்றையும் செய்கிறார்கள். அனைத்து கோவில்களும் ஊர்மக்களால் நியமிக்கப்பட்ட வீரசைவ பண்டாரத்தாரால் பூசை செய்யப்படுகிறது.

திருவிழாக்கள்
-------------

மாதாமாதம் மாரியம்மன் கோவிலில் அமாவாசை ஊர் மக்களால் ஒன்று கூடி கொண்டாடப்படும். அன்று இரவு அன்னதானம் நடைபெறும்.

சித்திரை அல்லது வைகாசி மாதம் வாணக்கம் ஊற்றுதல், ஆடி மற்றும்
தை மாதம் பொங்கல் வைத்தல், மாட்டுப்பொங்கல், பூப்பரித்தல், தூரிகட்டுதல் போன்ற நிகழ்வுகளும், ஆவணி மாதம் கோகுலாஷ்டமி அல்லது கிருஷ்ண ஜெயந்தியன்று இரவு வழுக்குமரம் ஏறுதல், உறி அடித்தல் போன்ற நிகழ்வுகளும் நடைபெறும். பட்டத்தரசியம்மன் கோவில் விழாவும் சிறப்பாக நடைபெறும்.

கார்த்திகை மாதம் தீபம் ஏற்றுதல் சிறப்பாக நடைபெறும். மார்கழி மாதம் சரசுவதி பூஜை, ஆயுத பூஜை போன்றவையும், ஐப்பசி மாதம் தீபாவளி அன்றைய இரவு அமாவாசை போன்றவையும், பங்குனி மாதம் பங்குனி உத்திரம் போன்றவையும் சிறப்பாக நடைபெறும்.

மாரியம்மன் திருவிழா
-------------------

பங்குனி மாதம் மாரியம்மன் கோவிலில் கம்பம் ஆடும் விழா நடைபெறும். கம்பம் நட்டுதலை கொங்கு வேளாளர் கவுண்டர்களில் ஓதாளன் குலத்தவரும், கம்பம் புடுங்குதலை தோடை குலத்தவரும் பரம்பரை முறைப்படி செய்கிறார்கள். ஒரு வாரம் இந்த திருவிழா நடைபெறும். கடைசிநாள் திருவிழாவில் சபாஸ் வீசுதல், மாப்பிள்ளை பெண் வேடம், அம்மை அழைத்தல், கிடாய் வெட்டுதல், மதுரைவீரன் ஆட்டம், படைக்களம் செல்லுதல், நகை எடுத்து வருதல், அம்மன் தாலாட்டு, பொங்கல் வைத்தல், வான வேடிக்கைகள், மாவிளக்கு எடுத்தல், தீச்சட்டி எடுத்தல், தீர்த்தக்குடம் எடுத்தல், சேத்தாட்டம், கொங்கு பெருஞ்சலங்கை ஆட்டம், கொங்கு சிறுஞ்சலங்கை ஆட்டம் (ஒற்றைவரிச் சலங்கையாட்டம்), கும்மி ஆட்டம், தேங்காய் உடைத்தல், கிடாய் வெட்டுதல் போன்றவை நடைபெறும். இறுதியாக தோடை குலத்தவர்களால் கம்பம் புடுங்கப்பட்டு எப்பொழுதும் கம்பம் வீசப்படும் கிணற்றிலேயே போடப்படும். அன்றைய இரவே மஞ்சள் நீராட்டம் நடைபெறும். பிறகு மறுபூசை சில நாள் கழித்து நடைபெறும்.

பட்டத்தரசியம்மன் திருவிழா
-------------------------

பொன்னர் சங்கர் அல்லது அண்ணன்மார்கள் அல்லது முனியப்பன் (முனி) அல்லது மினியப்பன் (மினி) கோவில் திருவிழா சிறப்பாக நடைபெறும். இதுவே பட்டத்தரசியம்மன் திருவிழாவாகும். அது கவுண்டர்களின் மேற்பார்வையில் அருந்ததியர் மக்களால் நடத்தப்படும் திருவிழாவாகும்.

தேர் திருவிழா
-------------

இந்த ஊர் அருகிலுள்ள கெடாரை தேருக்கு உட்பட்ட ஊராகும். இந்த ஊரிலும் மிகச் சிறிய ஒரு பெயரளவில் தேர் ஒன்று உள்ளது. அது கோவிலை சுற்றி வந்த பிறகு மீண்டும் நிறுத்தப்பட்டுவிடும்.

தொழில் மற்றும் கல்வி நிலை
-------------------------

பெரும்பாலானோர் வேளாண்மை, விசைத்தறி, கால்நடை வளர்ப்பு, கோழி வளர்ப்பு, சுயதொழில், கால்நடை விற்பனை, பால் விற்பனை, வேளாண் பொருட்கள் விற்பனை போன்ற தொழில்களில் ஈடுபட்டு வருகின்றனர். பெரும்பாலான இளைஞர்கள் பட்டப்படிப்பு படித்துள்ளனர்.

பேருந்து வசதிகள்
----------------

மலையப்பாளையம், நம்பியூரிலிருந்து இந்த ஊருக்கு பேருந்து வசதிகள் உண்டு.

இவ்வூருக்கு செல்லும் பேருந்துகள்:

* 9B
* 26
* 26A
* 26B/10

பக்கத்து ஊர்கள்
---------------

* குப்பிப்பாளையம்
* காட்டுப்பாளைம்
* பிலியம்பாளையம்
* மொட்டனம்
* கெடாரை (கிடாரை)

போன்ற ஊர்கள் இவ்வூரின் பக்கத்து ஊர்களாகும்.

மக்கள்தொகை
----------

60 குடும்பம் மட்டுமே வசிக்கும் இந்த ஊரின் மக்கள் தொகை 250 பேர் ஆகும். பெரும்பான்மையாக கொங்கு வேளாளக் கவுண்டர்கள் (50 குடும்பம்) வசித்து வருகிறார்கள்.

மேற்கோள்கள்
-----------

1. ↑  "தமிழக ஆளுநர் பற்றிய குறிப்பு". தமிழ்நாடு அரசு. 2015.. பார்த்த நாள்: நவம்பர் 3, 2015.
2. ↑  "தமிழக முதலமைச்சர் பற்றிய குறிப்பு". தமிழ்நாடு அரசு.. பார்த்த நாள்: நவம்பர் 3, 2015.
3. ↑  "மாவட்ட ஆட்சியர் தொடர்பு விவரம்". தமிழ்நாடு அரசு.. பார்த்த நாள்: நவம்பர் 3, 2015.
4. ↑  "தமிழக ஊராட்சிகளின் பட்டியல்". தமிழ்நாடு ஊரக வளர்ச்சி மற்றும் ஊராட்சித்துறை.. பார்த்த நாள்: நவம்பர் 3, 2015.
5. ↑  "நம்பியூர் வட்டார வரைபடம்". தேசிய தகவலியல் மையம், தமிழ்நாடு.. பார்த்த நாள்: நவம்பர் 3, 2015.